1816. a. revisjonis oli Toomas veel vallaline 17-aastane poiss ning teenis Atika külas Lopa Lauri talus nr. 19. Viis aastat varasemas revisjonis elas 13-aastane Toomas Perakülas Sarja talus nr. 86. Abja mõisa vanemad revisjonid ei ole nähtavasti säilinud, mistõttu rohkem pole võimalik Toomast teada saada. Kahjuks ei vii ka Halliste koguduse kirikuraamatutes tuhnimine palju  kaugemale. Halliste, nagu ka mõnede teiste selle kandi koguduste (minu kogemustel näiteks Saarde ja Viljandi) kirikuraamatud ei ole just kõige sugupuu-uurijasõbralikud. Nimelt tavatsesid sealsed kirikuõpetajad tihtipeale meetrikakandeid tehes kirja panna isikuid nende parasjagu kehtiva töösuhte järgi, mitte selle järgi, kes on kelle poeg või tütar. Töösuhe aga tähendab sulasrahva puhul seda, et põlvnemise jälgimine muutub sama hästi kui võimatuks. Kui abielukandes on kirjas, et selle talu sulane Jüri võttis  naiseks tolle talu tüdruku Mari ning muid allikaid abielu asjaosaliste perekondliku kuuluvuse kindlakstegemiseks ei ole, siis enamasti jooksebki uurimine sealkohal ummikusse. Just niimoodi mul Egelite põlvnemise uurimisel juhtuski.